google/wiki40b huggingface dataset:
Wojciech Smoczyński

Voiciechas Smočinskis (lenk. Wojciech Smoczyński, g. 1945 m. kovo 12 d. Glovno kaime prie Lovičiaus, Lenkijoje) – Lenkijos baltistas ir slavistas, lyginamosios indoeuropistikos mokslininkas. Profesorius, habilituotas mokslų daktaras.

Biografija

1962–1967 m. Varšuvos universitete studijavo slavistiką, taip pat gotų ir lietuvių kalbą pas Tamarą Buchienę (lenk. Tamara Buch). 1967–1970 m. stažavosi Krokuvos Jogailos universitete, dėstė jame, o 1977 m. šioje aukštojoje mokykloje apgynė daktaro disertaciją „Punsko apylinkių lietuvių tarmė“ (vadovas prof. Janas Safarevičius). 1986 m. Krokuvoje apginta habilituoto daktaro disertacija. 1989 m. suteiktas docento, o 2000 m. – profesoriaus vardas. 1990–1994 m. buvo Varšuvos universiteto Baltų katedros vedėjas, vėliau vėl grįžo į Krokuvos universitetą.
1974 m. stažavosi Osle, 1983–1985 m. – Vienoje, o 1989–1990 m. – Gėtingene. Žurnalo „Linguistica Baltica“ įkūrėjas ir redaktorius (iš viso išleita dešimt tomų). Penkių monografijų ir arti 200 mokslinių straipsnių autorius. Tarptautinės Slavistų sąjungos, Sodalizio Glottologico Milanese draugijos narys. Nuolatinis kalbininkų Salų vasaros stovyklos Lietuvoje dalyvis. 2006 m. Lietuvių kalbos institutas išleido jo veikalą „Laringalų teorija ir lietuvių kalba“. 2007 m. mokslininkui suteiktas Vilniaus universiteto garbės daktaro vardas.
Senovės Egipto menas

Dailės temos

Egiptiečių gyvenimo kronika: faraonų karai, medžioklė, puotos, kasdienės aplinkos vaizdai, dirbantys vergai, darbiniai gyvuliai, gamta, paukščiai, tvenkiniai. Labai dažnas procesijos, eisenos motyvas (tiek freskose, tiek reljefuose) – figūros išdėliotos viena paskui kitą, išlaiko vienodus atstumus ir ritmiškai kartoja judesius. Taip pat ant kai kurių šventyklų sienų randama ir erotinių scenų. Dievybių gyvenimą vaizduojančių piešinių, faraonų aukojimus.

Naujosios karalystės laikotarpis

Egipto mene įvyksta reikšmingi pokyčiai. Aukštųjų sluoksnių egiptiečių gyvenimas darosi vis ištaigingesnis, į dailę veržiasi pasaulietiniai motyvai – vis dažnesnės puotų scenos, šventės, kilmingų damų puošimasis. Pradėta vis mažiau paisyti senųjų vaizdavimo kanonų, atsiranda neįprastų rakursų ir pozų – trijų ketvirčių kampu, iš nugaros, anfas, figūros užstoja viena kitą. Šiam laikotarpiui būdingi auksiniai, dramblio kaulo ar fajanso tualetiniai reikmenys: brangios kosmetikos dėžutės, tualetiniai šaukšteliai. Visi šie daiktai puošnūs, bet neperkrauti, gan lakoniški.

Apibendrinimas

Pagrindiniai Egipto meno bruožai: dekoratyvumas, stilizacija, monumentalumas, didybės kultas, griežtų taisyklių (kanonų) laikymasis. Egiptiečių menas tarnavo pomirtinio gyvenimo kultui, pasižymėjo tęstinumu ir funkcionalumu − beveik visi senovės egiptiečių kūriniai buvo naudojami religinėse apeigose, turėjo konkrečią dvasinę funkciją.
Gernsio pasas

Išvaizda

Britanijos pasai, išduodami Gernsyje, šiek tiek skiriasi nuo tų, kurie išduodami Jungtinės Karalystės piliečiams.
Gernsio paso viršutinėje dalyje, kaip ir visų Britanijos pasų viršuje yra užrašas European Union ('Europos Sąjunga'). Tai rodo, kad nors Gernsis nėra ES narys, tačiau jo piliečiai Europos Sąjungoje turi specialų statusą. Žemiau užrašai British Isles ('Britų salos'), o po juo – Bailiwick of Guernsey ('Gernsio beilivikas').
Jungtinės Karalystės pasas po užrašu European Union turi užrašą United Kingdom of Great Britain and Northern Ireland ('D. Britanijos ir Šiaurės Airijos Jungtinė Karalystė').

Kas turi teisę gauti tokius pasus

Muitinių ir imigracijos departamento Pasų biuras Britanijos piliečių pasus išduoda tik Britanijos piliečiams, kurie yra Gernsyje prašymo pasui padavimo ir bus paso atsiėmimo metu.

Teisių išimtys

Kai kurie Britanijos pasai, išduoti Gernsyje, yra ribotų teisių: „turėtojas negali naudotis Europos Bendrijos lengvatomis, susijusiomis su įdarbinimu ar apgyvendinimu“ (holder is not entitled to benefit from European Community Provisions relating to employment or establishment).
Teisių į lengvatas neturi Britanijos piliečiai, kurie yra gimę Gernsyje ir nėra susiję su Jungtine Karalyste gyvenimu joje (5 pragyventi metai iš eilės) ar kilme (JK kilęs bent vienas tėvų ar senelių). Jie vadinami specialiu terminu Channel Islanders ('Normandijos saliečiai').
Juodasis metalas

Pirmoji banga

Black metal sėklos buvo pasėtos ankstyvaisiais 9-o dešimtmečio metais, kurie žinomi, kaip „pirmoji Black metal“ banga. Pirmieji Black metal atlikėjai buvo britai Venom. Jų pirmasis albumas „Welcome to Hell“ (angl. „Sveiki atvykę pragaran“) buvo išleistas 1981 ir, kartu su antru albumu „Black metal“ (angl. „Juodasis metalas“), tapo dideliu įkvėpimu ateities grupėms. Muzika daugeliu požymių buvo panaši į ateities Black metal: žemas produkcijos lygis, aršūs rifai, sąlyginai riaumojantis vokalistas. Visgi, stilistiškai Venom, buvo labiau NWOBHM/Thrash metal atlikėjai. Jų aprangos stilius taip apt buvo panašus į ateities atlikėjų – odinės kelnės, spygliuotos apyrankės ir pan. Venom taip pat susigalvojo slapyvardžius – startinė grupės sudėtis buvo Cronos, Mantas, Abaddon.
Visgi, didesnį įkvėpimą scenai davė Švedijos vieno žmogaus grupė Bathory, už kurios vairo sėdėjo Quorthon (tikras vardas Thomas Forsberg). Ankstyvoji Bathory kūryba buvo grynas Black metal su žemu produkcijos lygiu, greitu tempu, padriku grojimu ir ausis raižančiais vokalais. Pirmi du albumai („Bathory“ ir „The Return“) yra klasikinio, senosios mokyklos („old school“) Black metal pavyzdžiai. Vėliau, vėlyvajame 9-ajame dešimtmetyje, ši grupė evoliucionavo į artistišką juodmetalį ir į muziką įpainiojo akustinių interliudų ir Norvegijos liaudies melodijų kartu su norvegiškos mitologijos lyrikomis. Quorthon mirė 2004-ųjų birželio 7-ą. 

Kitos dvi stiprios įtakos buvo Danijos Mercyful Fate ir Šveicarijos Celtic Frost, kurios stipriai naudojo okultinę tematiką, kas vėliau tapo Black metal pagrindu. King Diamond, Mercyful Fate vokalistas sugalvojo pirmą „corpse paint“, kuris bus plačiai naudojamas ateityje. Pastarieji taip pat vartojo šventvagišką įvaizdį, kas buvo stipri įtaka ateities kartoms.

Antroji banga

Black metal įgavo savo dabartinę formą dėl tokių grupių kaip Darkthrone, Enslaved, Burzum, Satyricon, Mayhem, Gorgoroth, Immortal, Emperor, Marduk ir Dimmu Borgir įtakos, kurios paįvairino senąjį stilių, įnešė populiariojo Heavy metal ir klasikinės muzikos elementų ir išpopuliarino Black metal augančiai pogrindžio publikai. Antrosios juodmetalio bangos stilistikoje aiškiai matomas satanistinis arba pagoniškas įvaizdis, antikrikščioniškos lyrikos ir okultinė tematika. Dimmu Borgir buvo viena pagrindinių grupių, sukūrusių simfoninio Black metal skambesį.
Kai kurių senųjų žanro grupių evoliucija pakeitė komandų skambesį taip, jog jos nebelaikomos Black metal vėliavos nešėjomis. Geras pavyzdys yra Mayhem. Jie pradėjo nuo Death/Black skambesio, perėjo prie visiškai gryno „juodojo metalo“ ir tada sugrįžo prie Death metalą. Taip pat Behemoth, kurie pradėjo nuo Black metal, o dabar groja sunkesnį Death metalą.
Jančengas (Gaosiongas)

Geografija

Tai vienas mažiausių pagal plotą Gaosiongo rajonų, užtat ketvirtas pagal tankumą. Rajonas išsidėstęs šiaurrytinėje uosto pusėje ir ribojasi su kaimyniniais Sanmino, Čiandzino ir Lingja rajonais rytuose bei vakaruose su Gušanu. Kitoje uosto pusėje yra Čidzino sala. Rajonu prateka Meilės (Ai) upė, sutekanti į Taivano sąsiaurį.
Ermito polinomas

Ermito polinomas matematikoje yra polinomas, priklausantis ortogonalių polinomų sekai, kurį atsiranda tikimybių teorijos problemose, kombinatorikoje bei fizikoje.
Plunksnamilčiai

Plunksnamilčiai, plunksnų miltai (angl. feather meal) – šalutinis paukštininkystės produktas, miltai, gaminami iš dalinai hidrolizuotų didesniuose slėgyje ir temperatūroje plunksnų, kurias po hidrolizės išdžiovina ir sumala. Plunksnamilčiuose yra iki 12% azoto, tačiau jo biologinis įsisavinamumas nedidelis. Plunksnamilčiai naudojami kaip trąšos ir pašarų (paprastai atrajotojų) priedas.
Pasaulyje kasmet užauginami milijardai vištų ir kitų paukščių. Iš jų apdorojimo atliekų plunksnų ir gaminami plunksnamilčiai. Plunksnos kaitinamos garų atmosferoje temperatūroje virš +140 °C, ši procedūra ne tik sterilizuoja plunksnas, bet ir dalinai denatūruoja ir hidrolizuoja jų baltymus. Taip apdorotas plunksnas po to išdžiovina, ataušina ir sumala.

Pašarų priedas

Tyrimai rodo, kad į veršelių pašarus įmaišius plunksnamilčių ir kraujamilčių mišinio veršeliai sparčiau auga. Kiti tyrimai parodė, kad plunksnamilčiai yra efektyvus baltyminis pašarų priedas melžiamoms pieninėms karvėms.
Kuršėnų Lauryno Ivinskio gimnazija

Istorija

1979 m. pradėta statyti, o 1981 m. rugsėjo 4 d. atvėrė duris naujausia Kuršėnų miesto mokykla. Pirmaisiais mokslo metais 23 klasėse mokėsi 762 mokiniai, veikė 1 būrelis ir 7 fakultatyvai. 1981–1991 m. mokyklos patalpose veikė ir Šiaulių rajono neakivaizdinė mokykla (direktorė K. Arust, vėliau K. Lipskis), kuri 1991 m. perorganizuojama į Kuršėnų 4-osios vidurinės mokyklos vakarinį skyrių.
1987 m. mokykla gavo pirmuosius du kompiuterius BK0010, 1988 m. mokykloje įrengta kompiuterių klasė KUVT-86. 1989 m. įsikūrė maironiečių organizacija (vadovė K. Raudonienė). 1992 m. mokykloje pirmąkart viešėjo ir anglų kalbos mokė studentas iš Kanados John Brant, lankėsi dailininkė Ulla Taylor iš Australijos, kuri prisiminimui priešsalėje nutapė freską. 1992 m. įkuriama atletinės gimnastikos salė. 1992 m. Amerikos lietuviai J. ir E. Sinkiai padovanojo mokyklai pirmąjį IBM kompiuterį. 1993 m. įkuriama skautų organizacija (vadovė V. Šopienė), 1993 m. vasario 1 d. išeina pirmasis mokyklos laikraščio „Atžalynas“ numeris (vadovė A. Daučiūnienė, nuo 1998 m. – V. Šventickienė).
1993 m. mokyklai suteiktas Lauryno Ivinskio vardas, įkuriamas mokyklos muziejus (vadovė A. Pažūsienė), savo veiklą pradeda Jaunųjų ivinskiečių būrelis (vadovė A. Pažūsienė), įkuriamas anglų kalbos centras (vadovė V. Verseckienė), Atviros Lietuvos Fondo konkurse laimėta IBM kompiuterių klasė.
1994 m. rugsėjo 1 d. įsteigta pirmoji realinio profilio gimnazijos klasė, 1995 m. rugsėjo 1 d. suformuota pirmoji humanitarinio profilio gimnazijos klasė, 1996 m. kovo–birželio mėn. pradedamas pirmasis tarptautinis projektas su Kanados Eden‘o vidurine mokykla (vadovai I. Kviklienė ir Jake Janzen). Nuo 1996 m. birželio mėn. ruošiami B kategorijos transporto priemonių vairuotojai. 1997 m. rugsėjo 8 d. pirmuosius lankytojus pakviečia skaitykla (vedėja J. Vaišvilienė).
1997 m. išrinktas pirmasis mokyklos mokinių prezidentas, juo tapo Vytenis Kviklys. 1998 m. gegužės 28 d. mokyklai suteiktas Lauryno Ivinskio gimnazijos statusas, o nuo rugsėjo 1 d. pradedama mokyklos struktūros reorganizacija, nebeformuojamos pradinės klasės, 1999 m. vasarą išleidžiama pirmoji gimnazistų laida. 1999 m. vasario mėn pradėjo veikti Kūrybinės raiškos centras (vadovė R. Albrikienė, spalio mėn. įkurtas Šiaulių rajono Švietimo centras (vadovė R. Kazlauskienė).
Nuo 1998 m. renkami Garbės Ivinskiečiai – žmonės, labiausiai nusipelnę mokyklai. 2003 m. už aktyvią projektinę veiklą gimnazijai suteiktas asocijuotos UNESCO mokyklos vardas. Nuo 2002 m. gimnazijoje kasmet vyksta Dr. Juozo Kazicko fondo remiamas Žemaitijos moksleivių programavimo konkursas;

Mokytojai

Nuo mokyklos įkūrimo dienos dirba E. Marcinkienė, A. Pažūsienė, V.ir A. Verseckai, Z. Zorienė, S. Milieškienė, I. Maneikienė, V. Bladžinauskienė, R. Kazlauskienė, V. Ligutienė, S. Razminienė.
Tele2

Tele2 Europoje

Švedijos koncernas „Tele2“ savo paslaugas teikia daugiau nei 24 milijonams klientų vienuolikoje valstybių. Tele2, AB telekomunikacinių ryšių veiklą pradėjo praėjusio amžiaus aštunto dešimtmečio pabaigoje, kai Švedijos kompanija „Industriförvaltnings AB Kinnevik“ ėmė investuoti į telekomunikacijų sektorių. 1981 m. mobilaus ryšio paslaugų tiekėjas „Comvik“ tapo mobiliojo ryšio paslaugas teikiančiu operatoriumi, taip sudarydamas alternatyvą vieninteliam tuometiniam tiekėjui „Telia“. 1997 m. bendru prekiniu vardu „Tele2“ Švedijoje veiklą pradėjo „Comviq“, „Kabelvision“ ir „Tele2“, teikdamos fiksuoto ryšio telefono paslaugas, o „Comviq“ teikė mobiliojo ryšio paslaugas.
Šiuo metu „Tele2“ savo paslaugas teikia Švedijoje, Norvegijoje, Kroatijoje, Estijoje, Latvijoje, Lietuvoje, Kazachstane, Vokietijoje, Austrijoje, Rusijoje  ir Nyderlanduose.

Pozicijos rinkoje

Remiantis Lietuvos ryšių reguliavimo tarnybos (RRT) 2009 m. trečiojo ketvirčio duomenimis, UAB „TELE2“ užima 37,0 proc. rinkos pagal vartotojų skaičių. „TELE2“ tinkle buvo inicijuota 36,7 proc. visų pokalbio minučių. „TELE2“ klientai aktyviausiai naudojosi išankstinio apmokėjimo paslauga (43,3 proc. rinkos), išsiuntė daugiausiai SMS (42,5 proc. rinkos) ir MMS (49,9 proc. rinkos).
Darželinė rožūnė

Augalo morfologija

Gali užaugti iki 50-80 cm aukščio. Žiedai balti, rausvi arba tamsiai raudoni, dažniausiai su tamsiomis gyslomis, piltuvėlio formos. Lapai širdiški, matiniai, tamsiai žali, šiurkštūs, plaukuoti.
Marija Bakovienė

Biografija

Pramoninių prekių žinovė. 1996 m. Šeduvos vaikų darželio, 1999 m. Šeduvos mokyklos – darželio direktoriaus pavaduotoja ūkio reikalams.
Nuo 1990 m. Lietuvos demokratinės darbo partijos Radviliškio skyriaus narė, nuo 2001 m. Lietuvos socialdemokratų partijos Radviliškio rajono skyriaus narė.
1995–1997 m. Radviliškio rajono savivaldybės tarybos narė (LDDP sąraše).
Edita Gudišauskienė

Biografija

1988 m. baigė Kauno maisto pramonės technikumą, mechanikė, 1995 m. baigė Kauno technologijos universitetą, termoinžinerijos magistrė, 2001 m. ten pat – finansų vadybos magistrė, 2007 m. ten pat regionų plėtros-viešojo administravimo magistrė.
Kauno miesto savivaldybės administracijos Vaiko teisių apsaugos tarnybos vyriausioji specialistė. 2010–2011 m. Kauno miesto savivaldybės administracijos direktorė.
Tėvynės sąjungos narė. 2007–2010 m. Kauno miesto savivaldybės tarybos narė, Biudžeto ir finansų komiteto pirmininkė. Nuo 2011 m. Kauno miesto savivaldybės tarybos narė. 
Lampėdžių bendruomenės centro pirmininkė, Kauno Veršvų vidurinės mokyklos tarybos narė. Sutuoktinis Fortūnatas, vaikai Dinas, Gintarė.
Hranicės

Istorija

Manoma, kad gyvenvietė susikūrė XII a. Pirmą kartą paminėtas XIII a. 1292 m. suteiktas miesto statusas. Istorinis miesto centras yra įtrauktas į kultūros vertybių paveldą.
Iki 1918 m. priklausė Habsburgų monarchijai.
1987 m. Zagrebo Tarpzoninis turnyras

1987 m. Zagrebo tarpzoninis šachmatų turnyras – tai pasaulio čempionato ciklo (1987–1989) atrankinės šachmatų varžybos. Vyko trys turnyrai. Vienas iš keturioliktojo ciklo tarpzoninių vyrų turnyrų vyko 1987 rugpjūčio 1 – 23 d. Zagrebe.

Turnyras

17 dalyvių iš 13-kos šalių kovojo dėl trijų kelialapių į 1988/90 m. Kandidatų mačus.

Dalyviai

Pakviesti už aukštus reitingus (1987 m. sausio 1 d.):
 Viktoras Korčnojus,  Jaseras Seiravanas,  Predragas Nikoličius,  Eugenijus Torė,  Levas Polugaevskis. 
Iš zoninių turnyrų dalyvavo 11 žaidėjų:
 Janas Elvestas,  Hesus Nogeiras,  Hulio Granda Suniga,  Večiaslavas Eingornas,  Jehudas Griunfeldas,  Jožefas Pinteris,  Krunoslavas Hulakas,  Vencislavas Inkiovas,  Draganas Barlovas,  Jorgas Hiklis. 
Vietoj  I. Ivanovo žaidė:  Fletčeris Baragaras.

Rezultatai

Turnyrą laimėjo  V. Korčnojus – 11 taškų. 2-3 vietas pasidalijo J.  J. Seiravanas ir J. Elvestas – po 10 taškų. Jie visi pateko į 1988/90 m. Kandidatų mačus.
Dominyka Batkovskytė

Biografija

Vilniaus šachmatų ir šaškių sporto mokyklos auklėtinė. Baigė Vilniaus „Saulės“ privačią gimnaziją. Vilniaus universiteto (VU) Chemijos fakultete studijuoja biochemiją. Daugkartinė Lietuvos vaikų čempionė, Pasaulio ir Europos šachmatų čempionatų dalyvė. Lietuvos universitetinių aukštųjų mokyklų šachmatų čempionato nugalėtojos VU rinktinės narė. 2013 m. 27 d. Rodo saloje (Graikija) Europos šachmatų klubų taurės varžybose Lietuvai atstovavusios „MRU-Vilniaus fortas“ klubo komandos narė.
ES jaunių čempionato Lietuvos komandos narė. 2010 metų lapkričio 13-14 d. Ukmergėje vykusiose tradicinėse asmeninėse varžybose, skirtose treneriui Antanui Molevičiui pagerbti, 2 vietos jaunių grupėje ir 1 vietos moterų grupėje laimėtoja.
2011 ir 2013 metais dalyvavo Europos moterų komandinis šachmatų čempionate.
2011 metais Druskininkuose vykstančiame XI Europos jaunių greitųjų šachmatų ir žaibo čempionate įveikė Europos čempionę Mariją Severiną iš Rusijos.
2012 m. gruodžio 30 dieną tris dienas vykusio atvirojo Vilniaus miesto šachmatų čempionato nugalėtoja. 2014 metų Lietuvos moterų šachmatų čempionato 3 vietos laimėtoja. 2014 metų Lietuvos Olimpinės šachmatų rinktinės narė.
Lietuvos moterų komandų šachmatų lyga – 1 vieta; Lietuvos merginų iki 20 metų čempionatas – 1 vieta; Europos merginų iki 18 metų čempionatas – 10 vieta (2011 m.); Pasaulio merginų iki 20 metų čempionatas – 33 vieta (2012 m.).
Močidlių žydų kapinės

Močidlių žydų kapinės (lenk. Cmentarz żydowski w Moczydłach) - žydų kapinės esančios Močidlių kaime kuriomis kadaise naudojosi Račkų kaimo žydų bendruomenė. Kapinių teritorija 1,71 ha, kapinių teritorija neaptverta, antkapių neišlikę.
Kurtuvėnų piliakalnis

Piliakalnis

Piliakalnis įrengtas atskiroje kalvoje. Iš pietų, pietryčių ir pietvakarių jį juosia pelkė. Aikštelė ovali, pailga pietryčių – šiaurės vakarų kryptimi, 68x27 m dydžio. Šlaitai statūs, 4-5 m aukščio.
Piliakalnį labai apardė jame XV a. pabaigoje - XVIII a. stovėjusi bažnyčia, aplink ją įrengtos kapinės. Šiaurinis šlaitas nuardytas kelio. Piliakalnis apaugęs stambiais lapuočiais, aikštelėje - kapai, jos centre - medinė koplyčia. Piliakalnis datuojamas I tūkstantmečiu.
Piliakalnio aikštelėje gulėjo apie 100 kilogramų, maždaug 50 cm skersmens ir iki 30 cm aukščio dubenuotas akmuo, valstybės saugomas kultūros paveldo objektas. Įsigalėjus krikščionybei ant Kapos piliakalnio buvo pastatyta medinė bažnyčia. Joje buvo naudojamas ir šis dubenuotas akmuo – jame laikytas švęstas vanduo. XIX a. bažnyčia degė, po to akmuo buvo laikomas lauke, šalia koplyčios. 2009 m. rugsėjo mėn. akmuo pavogtas.

Aplinkiniai piliakalniai

Romučių piliakalnis 22 km
Šilėnų piliakalnis 18 kmPilkalnio piliakalnis 21 km
Girnikų piliakalnis 3 kmSauginių piliakalnis 8 km
Bubių piliakalnis 6 kmKalniškių piliakalnis (Šaukėnai) 12 km
Šatrija 32 kmNormančių piliakalnis 15 km
Ramulėnų piliakalnis 34 kmVainagių piliakalnis 3,5 km
Puikiškės piliakalnis 9 kmBurbaičių piliakalnis 18 km
Papušinio piliakalnis 22 kmPagryžuvio piliakalnis 23 km
Diauderių piliakalnis 50 km
Northrop YB-49

Charakteristikos

Lėktuvą turėjo valdyti septynių žmonių įgula. Tuščias jis svėrė apie 40 tonų, pakilti galėjo pakrautas iki 87 tonų. Sparno plotis siekė 52,4 metro. Lėktuvas buvo varomas aštuoniais reaktyviniais varikliais. Didžiausias greitis siekė 793 km/h, aukštis – 13 900 m. Kilimo aukštėjimo greitis siekė 19.1 m/s. Lėktuvas be nutūpimo galėjo nuskristi 5 758 km (Kovinio skrydžio nuotolis – 2 599 km).

Bandymai

Northrop YB-49 iškart buvo pasiekti du neoficialūs pasaulio rekordai: šešių valandų nepertraukiamas skridimas nenusileidžiant žemiau 12 200 m ir didžiausias tolimo skridimo greitis (iš oro bazės Kalifornijoje į Vašingtoną atskrista per 4 valandas 20 minučių). Tačiau programa susidūre ir su sunkumais, nes lėktuvas nebuvo pakankamai stabilus. Glenas Edvardsas (kurio vardu vėliau buvo pavadinta bandomųjų lėktuvų bazė Amerikoje) savo užrašų knygutėje yra parašęs jog tai yra „nepaklusniausias lėktuvas su kuriuo aš bet kada bet ką esu bandęs padaryti – kartkartėmis visiškai nevaldomas“. G. Edvardsas vėliau žuvo bandydamas šį lėktuvą (kartu su kitais keturiais įgulos nariais). Lėktuvas kažkodėl nusileido pernelyg žemai, bandydamas pakilti įsibėgėjo iki neleistinai didelio greičio ir subyrėjo, veikiančioms jėgoms viršijus lėktuvo atsparumo ribas.
Nors buvo atkakliai dirbama siekiant padidinti stablumą, per projektui skirtą laiką, to padaryti nepavyko. Sustabdžius projektą, šie lėktuvai buvo sunaikinti.

Nestabilumo problema

Lėktuvą nesunku pilotuoti jei jam nežymiai nukrypus nuo esamo kurso padėties, natūraliai atsiranda jį į pradinę padėtį grąžinančios jėgos. Pavyzdžiu galėtų būti paprasta strėlė: arti smaigalio esantis masės centras ir uodegoje esantčios plunksnos ar sparneliai savaime atsuka smaigalį skridimo kryptimi. Iki atsirandant kompiuteriams, panašiai turėjo būti projektuojami ir lėktuvai. YB-35 buvo palyginus stabilus – rašoma, jog propeleriai padėdavo išlaikyti pusiausvyrą, besisukančioms mentėms sukuriant papildomas stabilizuojančias plokštumas. Reaktyvinis YB-49 buvo labai nestabilus. Manoma, jog buvo klaida tiesiog pakeisti variklius iš esmės neperprojektavus visos lėktuvo konstrukcijos.
Šiuo metu stabilumą galima dirbtinai sukurti naudojant kompiuterines valdymo sistemas, kaip tai buvo padaryta irgi skrendančio sparno stiliumi sukurtame „nematomame bombonešyje“ B-2 Spirit.

Alternatyvi programos atšaukimo paaiškinimo versija

Yra interpretacija, kad lėktuvą kūrusi privati „Northrop“ kompanija buvo spaudžiama susijungti su valstybės kontroliuojamu koncernu „Convair“. „Northrop“ atsisakius sujungti bendroves, programa buvo atšaukta.
Šis lėktuvas minimas į lietuvių kalbą išverstoje M. Keidino knygoje „Kosmoso spąstuose“.
Humoras (senoji medicina)

Humoras (lot. humor – drėgmė, skystis) pagal senosios medicinos teoriją yra vienas iš keturių pagrindinių organizmo skysčių, kurie yra kraujas, tulžis, juodoji tulžis ir gleivės. Jie buvo laikomi lemiančiais žmogaus temperamentą.

Dabartinėje medicinoje ir biologijoje šis terminas nevartojamas, vartojamas tik jo būdvardinis darinys – humoralinis.
Vincentas Borisevičius

Vincentas Borisevičius (1887 m. lapkričio 23 d.  Bebrininkuose, Paežerių valsčiuje, Vilkaviškio apskrityje – 1946 m. lapkričio 18 d. Vilniuje) – Lietuvos vyskupas. Kandidatas į palaimintuosius.

Biografija

1903 m. įstojo, o 1909 m. baigė Seinų kunigų seminariją. Baigęs studijas išsiųstas tęsti mokslus į Friburgo universitetą Šveicarijoje. 1910 m. gavo licensiato laipsnį, įšventinas į kunigus. Grįžęs į Lietuvą paskirtas dirbti Kalvarijos parapijos vikaru. Pirmojo pasaulinio karo metais buvo priverstas pasitraukti į Rusiją, išeivijoje dirbo pastoracinį darbą su kitais lietuvių pabėgėliais.
1918 m. grįžo į Lietuvą ir iškart paskirtas Marijampolės gimnazijos kapelionu. 1922–1926 m. Seinų kunigų seminarijos profesorius, dėstė moralinę ir pastoralinę teologiją. 1926 m. atvyko į Telšius, o 1927 m. įsteigus Telšių kunigų seminariją, tapo jos rektoriumi.
1940 m. pašventintas vyskupu. Sovietams okupavus Lietuvą pasisakė prieš bažnyčios persekiojimą. 1946 m. suimtas, kalintas ir kankintas, galiausiai nuteistas mirti. 1946 m. lapkričio 18 d. sušaudytas ir užkastas Tuskulėnuose. 1999 m. rugsėjo mėn. vyskupo palaikai surasti ir perkelti į Telšių katedros kriptą.
Bulionys

Bulionys (Buliai, Bulaičiai, Bulevičiai) – XIII a. pirmos pusės Lietuvos kunigaikščių giminė. Vyresniesiems kunigaikščiams nepriklausė. Žinomi trys nariai: broliai Vismantas, Edivilas ir Sprudeika. Jų valdos, manoma, buvo Šiaulių žemėje ir įėjo į lietuvių žemių konfederaciją. Bulionys žinomi iš 1219 m. sudarytos Haličo-Voluinės taikos sutarties.
Pradžioje rėmė Mindaugo valdžią, bet XIII a. V–VI dešimtmečiuose palaikė jo priešus Vykintą ir Tautvilą. Broliai žuvo kovodami prieš Mindaugą (Vismantas 1251 m. prie Vykinto pilies), o jų žemės atiteko Mindaugui ar jam pavaldiems asmenims.